ริเวอร์ซิตี

ริเวอร์ ซิตี้ แบงค็อก (อังกฤษ: River City Bangkok) คือศูนย์ศิลปะและวัฒนธรรมแนวหน้าของประเทศไทยและเป็นจุดรวมระบบนิเวศทางศิลปะ ความคิดสร้างสรรค์ และประวัติศาสตร์ ทั้งเป็นที่ตั้งของแกลเลอรี่อิสระมากมาย เป็นพื้นที่ให้แก่ศิลปินในพำนัก ไปจนถึงการจัดนิทรรศการหมุนเวียนอันน่าตื่นตาตื่นใจจากศิลปินทั้งในและต่างประเทศ อีกทั้งยังคงสืบทอดจุดประสงค์แรกเริ่มด้วยการเป็นจุดรวมของชิ้นงานแอนทีคจากทั่วทุกมุมโลกซึ่งถูกนำเสนอโดยเหล่านักสะสมเจ้าของร้านแอนทีคและชิ้นงานศิลปะมากมายใน ริเวอร์ ซิตี้ แบงค็อก และนอกจากนี้ ยังมีการจัดประมูลโดย Rcb Auctions, ซึ่งเปิดโอกาสให้เหล่านักสะสม ทั้งผู้ที่ชำนาญการและนักสะสมมือใหม่ ได้มาตามหาชิ้นส่วนของสมบัติหายากที่หายสาบสูญไปในกาลเวลาอีกด้วย ริเวอร์ ซิตี้ แบงค็อก ก่อตั้งขึ้นในวันที่ 1 ธันวาคม พ.ศ. 2527 ณ ริมโค้งแม่น้ำเจ้าพระยาโดย นาย อดิศร จรณะจิตต์ (พ.ศ. 2495 - 2546) อดีตผู้บริหารระดับสูง โรงแรมโอเรียนเต็ล ปัจจุบันคือ โรงแรมแมนดาริน โอเรียนเต็ล กรุงเทพฯ และ บริษัทอิตัลไทยฯ ปัจจุบันคือ กลุ่มบริษัทอิตัลไทย ผู้เนรมิตรให้ ริเวอร์ ซิตี้ แบงค็อก เดิมคือ ริเวอร์ ซิตี้ กลายมาเป็นศูนย์ศิลปะและวัฒนธรรมแห่งแรกบนริมฝั่งแม่น้ำเจ้าพระยาที่ขึ้นชื่อในเรื่องชิ้นงานแอนทีคหายากจากทั่วทุกมุมโลก ส่งผลให้เหล่านักสะสมจากทั้งในและต่างประเทศได้เดินทางมายังศูนย์รวมของโบราณแห่งนี้เพื่อครอบครองชิ้นงานที่ตนตามหามานาน รายละเอียด ภายใน ริเวอร์ ซิตี้ แบงค็อก ชั้น 1 ประกอบด้วย The Gallery Shop ร้านจำหน่ายของที่ระลึกจากงานนิทรรศการต่าง ๆ และจากทั่วประเทศไทย ร้านจำหน่ายผลิตภัณฑ์จากผ้าไหม ร้านเครื่องประดับ กล้องวินเทจ ร้านตัดเสื้อผ้า สูท บูติก ทั้งสุภาพบุรุษและสุภาพสตรี ร้านเฟอร์นิเจอร์ สตูดิโอดนตรี แกลเลอรี่ศิลปะ ร้านเปียโนและพรมโบราณ พร้อมอาหารสุดอร่อยหลากหลายสัญชาติ และบริเวณ RCB Artery สำหรับจัดกิจกรรมตามเทศกาลต่าง ๆ ชั้น 2 ประกอบด้วยห้องนิทรรศการ ที่ใช้จัดแสดงผลงานศิลปะของศิลปินแนวหน้าทั้งจากในประเทศและต่างประเทศ โดยจัดสลับหมุนเวียนไปตลอดทั้งปี อีกทั้งยังเป็นที่ตั้งของแกลเลอรี่อิสระมากมาย รวมไปถึงสตูดิโอสอนร้องเพลง สตูดิโอเครื่องครัวชื่อดังจากเยอรมัน ร้านกาแฟ และร้านแผ่นเสียงคลาสสิก นอกจากนี้ ที่ชั้น 2 ของ ริเวอร์ ซิตี้ แบงค็อก ยังเป็นที่ตั้งของห้อง RCB Forum สถานที่ในการจัดทำ RCB Experimental Art Lab ให้ผู้ชมและศิลปินได้มีโอกาสแสดงออกทางศิลปะมากมายหลากหลายแขนง ไม่ว่าจะเป็นภาพยนตร์ ละครเวที และอีกมากมาย ชั้น 3 และชั้น 4 ประกอบด้วยร้านค้าที่รวบรวมศิลปวัตถุและของโบราณจากทั่วทุกมุมโลก ไม่ว่าจะเป็นชิ้นงานจากช่างฝีมือชาวจีน ชิ้นงานศิลปะไทย และศิลปะยุโรป รวมทั้งของแต่งบ้านสไตล์แอนทีค กว่า 60 ร้าน อาทิ งานพุทธศิลป์ญี่ปุ่น ร้านของเก่าที่รวบรวมภาพถ่ายและของสะสมตั้งแต่สมัยรัชกาลที่ ๕ ร้านแอนทีคที่เก็สะสมเครื่องลายคราม อีกทั้งยังประกอบไปด้วย ร้านไม้หอม และ อาร์ตแกลเลอรี่โปเกมอนเทรดดิ้งการ์ดเกมแห่งแรกของประเทศไทย อีกด้วย นอกจากนี้ ชั้น 4 ของ ริเวอร์ ซิตี้ แบงค็อก ยังเป็นที่ตั้งของห้องประมูล RCB AUCTIONS ห้องประมูลศิลปะและวัตถุโบราณแห่งแรกของประเทศไทยที่ก่อตั้งขึ้นในป พ.ศ. 2528 ซึ่งเป็นเวลา 1 ปีหลังจากการก่อตั้ง ริเวอร์ ซิตี้ แบงค็อก โดยปัจจุบันมีการจัดการประมูลทั้งหมดสองรูปแบบคือ “Live Auction” (การประมูลแบบมาที่ห้องประมูลและยกป้าย) และ “Timed Auction” (การประมูลรูปแบบออนไลน์) โดยห้องประมูล RCB Auctions ยังเปิดรับสินค้าการประมูลตลอดทั้งปีผ่านระบบ Consignment อีกด้วย ชั้น 5 หรือดาดฟ้า RCB Rooftop เป็นจุดสำคัญสำหรับจัดอีเว้นต์อันน่าตื่นตาตื่นใจ บนรูฟท็อปของริเวอร์ ซิตี้ แบงค็อก จะได้ชมทัศนียภาพที่งดงามที่สุด และเป็นสถานที่สำหรับจัดการฉายภาพยนตร์ คอนเสิร์ต การแสดง และงานแฟร์ต่าง ๆ สำหรับเปิดตัวสินค้าสุดพิเศษ การเดินทางมา ริเวอร์ ซิตี้ แบงค็อก รถไฟฟ้า MRT สถานีหัวลำโพง ทางออกวัดมหาพฤฒาราม (ทางออกที่ 1) และเดินเท้าประมาณ 800 เมตร BTS สถานีสะพานตากสิน ต่อด้วย รถสาธารณะสาย 1, 35, 75 ลงป้ายไปรษณีย์กลาง เดินทางต่อประมาณ 500 เมตร หรือต่อด้วยเรือด่วนลงสถานีสี่พระยา เดินทางเท้าต่ออีกประมาณ 200 เมตร การเดินทางด้วยเรือ จากท่าเรือบริเวณด้านหน้า ICONSIAM ท่านสามารถโดยสารเรือข้ามฝาก มาลงที่ท่าเรือสี่พระยา ซึ่งจะมีอัตราค่าโดยสาร 6 บาท ให้บริการตั้งแต่เวลา 09.00 - 23.00 น. ของทุกวัน การเดินทางด้วยเรือท่านสามารถโดยสารทางเรือมาลงที่ท่าเรือสี่พระยา และสามารถเดินมาที่ River City Bangkok ได้เลย โดยเดินออกจากซอยของท่าเรือสี่พระยา แล้วเลี้ยวซ้าย เดินทางเท้าต่ออีกประมาณ 200 เมตร ก็จะถึง ริเวอร์ ซิตี้ แบงค็อก การเดินทางด้วยรถเมล์ สำหรับการเดินทางด้วยรถเมล์ สาย 75 แนะนำลงที่ป้าย "ตลาดน้อย Talat Noi" และเดินต่อเข้าซอยเจริญกรุง 24 เมื่อเดินเข้าซอยมาจะเจอ River City Bangkok สำหรับการเดินทางด้วยรถเมย์ สาย 36 แนะนำลงที่ป้าย "สี่พระยา" และเดินย้อนกลับมาทางโรงแรม Royal Orchid Sheraton Hotel & Towers จะเจอ River City Bangkok อยู่ด้านขวามือ อ้างอิง ริเวอร์ซิตี้ ลุยตลาดดินเนอร์หรู, สยามธุรกิจ, ฉบับที่ 1145 ประจำวันที่ 23-26 ตุลาคม 2553 แหล่งข้อมูลอื่น เว็บไซต์อย่างเป็นทางการของศูนย์การค้าฯ